Udkast til Rådets forordning (EF) om indberetning af statistiske oplysninger om passager-, fragt- og postflyvning (95/C 325/08) (Tekst af betydning for EØS) KOM(95) 353 endelig udg. - 95/0232(CNS)

(Forelagt af Kommissionen den 18. september 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 213,

under henvisning til udkast til forordning, forelagt af Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Institutionerne skal for at kunne udføre deres opgaver i forbindelse med Fællesskabets lufttransportpolitik og med henblik på den kommende udvikling af den fælles transportpolitik have sammenlignelige, konsistente, samtidige og regelmæssige statistiske data til rådighed om omfanget af og udviklingen i passager-, fragt- og postflyvningen inden for Fællesskabet eller til og fra Fællesskabet;

der findes for øjeblikket ingen detaljerede statistikker over passager-, fragt- og postflyvningen omfattende hele Fællesskabet;

ifølge Rådets beslutning 93/464/EØF af 22. juli 1993 om rammeprogrammet for prioriterede aktioner vedrørende statistiske oplysninger 1993-1997 (1) er der behov for at udarbejde sådanne detaljerede statistikker;

en generel indsamling af data på et sammenligneligt og harmoniseret grundlag kan give grundlag for at etablere et integreret system med pålidelige, konsistente og aktuelle oplysninger;

data om passager-, fragt- og postflyvning bør i det omfang, det er muligt, være forenelige med de internationale data, der stilles til rådighed af Organisationen for International Civil Luftfart (ICAO), og i fornødent omfang gøres sammenlignelige mellem medlemsstaterne og med de forskellige transportformer;

efter en vis periode bør Kommissionen fremlægge en rapport for at gøre det muligt at vurdere anvendelsen af forordningen;

foranstaltningerne til gennemførelsen af denne forordning og dens tilpasning til den økonomiske og tekniske udvikling bør gennemføres i samarbejde med Udvalget for Det Statistiske Program, som er nedsat ved Rådets afgørelse 89/382/EØF, Euratom (2);

ifølge subsidiaritetsprincippet kan målene for den foreslåede aktion kun nås ved hjælp af en fællesskabsretsakt, da kun Kommissionen kan koordinere den nødvendige harmonisering af statistiske oplysninger på fællesskabsplan, mens det er medlemsstaternes ansvar at indsamle dataene -

UDSTEDT FØLGENDE FORORDNING:

Artikel 1

Almindelig bestemmelse

Medlemsstaterne udarbejder statistiske oplysninger på fællesskabsplan om passager-, fragt- og postflyvning samt om de samlede luftfartøjsbevægelser inden for og til og fra Fællesskabet.

Artikel 2

Indsamlingsområde og definitioner

1. Denne forordning omfatter:

a) transport af passagerer, fragt og post i forbindelse med al erhvervsmæssig trafikflyvning til og fra fællesskabslufthavne

b) de samlede luftfartøjsbevægelser i fællesskabslufthavne.

2. Ovennævnte begreber defineres således:

a) Erhvervsmæssig trafikflyvning

En lufttransportflyvning eller en række lufttransportflyvninger udført af civilt luftfartøj mod betaling inden for Fællesskabet eller til og fra Fællesskabet. Der kan være tale om ruteflyvning eller charterflyvning.

b) Fællesskabslufthavn

Ethvert område i en medlemsstat, som er åben for erhvervsmæssig lufttransporttrafik.

c) Samlede luftfartøjsbevægelser

Alle landinger og starter i fællesskabslufthavne.

Artikel 3

Dataindsamlingskendetegn

1. Hver medlemsstat indsamler statistiske data, som omhandlet i artikel 1, om transport af passagerer, fragt og post i forbindelse med erhvervsmæssig trafikflyvning udført af luftfartsselskaber, der anvender fællesskabslufthavne på dens område, og om de samlede luftfartøjsbevægelser i disse lufthavne.

2. Dataindsamlingskendetegnene vedrører følgende områder:

a) passagerer

b) fragt og post

c) flyveetaper

d) disponible passagersæder

e) luftfartøjsbevægelser

De statistiske variabler på hvert område, nomenklaturerne til klassifikationen heraf samt observationshyppigheden er fastlagt i bilag I og II til denne forordning, som udgør en integrerende del heraf.

3. Hver medlemsstat indsamler alle de i bilag I omhandlede data for alle fællesskabslufthavne på sit område, som i faldende rækkefølge efter trafikkens størrelse repræsenterer mindst 98 % af den samlede årlige trafik udtrykt i passagerenheder.

Data for lufthavne

- med en passagertrafik på over 100 000 pr. år

- hvor der findes ruter på grund af en forpligtelse til offentlig tjeneste i henhold til Rådets forordning (EØF) nr. 2408/92 (3)

- inden for det transeuropæiske net af lufthavne (4)

indsamles dog uanset tærsklen på 98 %.

En fortegnelse over fællesskabslufthavne, der er omfattet af stk. 2, første afsnit, vil blive udfærdiget af Kommissionen og om nødvendigt ajourført efter proceduren i artikel 11.

4. For de lufthavne - herunder dog ikke dem, der kun lejlighedsvis har erhvervsmæssig trafik - for hvilke der ikke skal indberettes data i henhold til artikel 3, stk. 3, behøver medlemsstaterne kun at indberette årlige data som omhandlet i bilag I, punkt 1.3.

Artikel 4

Dataindsamling

1. Dataindsamlingen baseres i det omfang, det er muligt, på disponible kilder for at reducere respondenternes indberetningsbyrde.

2. Respondenter, som medlemsstaterne anmoder om at levere oplysninger, har pligt til at give sandfærdige og fuldstændige oplysninger inden for den foreskrevne tidsfrist.

Artikel 5

Statistikkernes nøjagtighed

Dataindsamlingen baseres på totaltællinger. Dataindsamlingsmetoderne skal sikre, at Fællesskabets lufttransportstatistikker udarbejdes med en nøjagtighed, der er i overensstemmelse med de i bilag I omhandlede statistiske datafiler.

Artikel 6

Bearbejdning af resultaterne

Medlemsstaterne anvender sådanne metoder til bearbejdning af dataene, at det sikres, at de oplysninger, der indsamles i henhold til artikel 3, opfylder de i artikel 5 nævnte krav til nøjagtighed.

Artikel 7

Indberetning af resultaterne

1. Medlemsstaterne indberetter de i artikel 6 omhandlede resultater, herunder data, som medlemsstaterne har erklæret fortrolige i medfør af national lovgivning eller praksis vedrørende statistisk fortrolighed, i overensstemmelse med Rådets forordning (Euratom, EØF) nr. 1588/90 11. juni 1990 om fremsendelse af fortrolige statistiske oplysninger til De Europæiske Fællesskabers Statistiske Kontor (5).

2. Resultaterne indberettes i overensstemmelse med de i bilag I anførte datafiler. De filer og det medium, der skal anvendes til indberetningen, fastlægges nærmere af Kommissionen efter proceduren i artikel 11.

3. Den første observationsperiode begynder ni måneder efter udgangen af det kvartal, hvor forordningen træder i kraft. Indberetningen finder sted så hurtigt som muligt og senest seks måneder fra udgangen af observationsperioden.

Artikel 8

Rapporter

1. Medlemsstaterne giver på Kommissionens anmodning alle oplysninger om de metoder, der er anvendt i forbindelse med udarbejdelsen af dataene. Medlemsstaterne giver også nærmere oplysninger om alle efterfølgende ændringer i disse metoder.

2. Efter at data er indsamlet gennem tre år, forelægger Kommissionen en rapport for Rådet om de indvundne erfaringer i forbindelse med det arbejde, der er udført i henhold til denne forordning.

Artikel 9

Dataformidling

Kommissionen offentliggør hensigtsmæssige statistikker med samme hyppighed, som resultaterne indberettes.

Artikel 10

Udvalg

De nærmere bestemmelser om gennemførelsen af denne forordning herunder foranstaltninger med henblik på tilpasning til den økonomiske og tekniske udvikling, særlig:

- tilpasning af specifikationerne i bilagene til denne forordning

- tilpasning af dataindsamlingskendetegnene (artikel 3)

- statistikkernes nøjagtighed (artikel 5)

- beskrivelse af postformatet for en datafil, koder og det medium, der skal anvendes til indberetning af resultaterne til Kommissionen (artikel 7)

- formidling af statistikker (artikel 9)

fastlægges af Kommissionen efter høring af Udvalget for Det Statistiske Program, som er nedsat ved Rådets afgørelse 89/382/EØF, Euratom, efter proceduren i artikel 11.

Artikel 11

Procedure

1. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster. Det udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Ved afstemninger i udvalget tillægges de stemmer, der afgives af repræsentanterne for medlemsstaterne, den vægt, der er fastlagt i nævnte artikel. Formanden deltager ikke i afstemningen.

2. Kommissionen vedtager foranstaltninger, der straks finder anvendelse. Hvis de ikke er i overensstemmelse med den af udvalget afgivne udtalelse, underrettes Rådet dog straks af Kommissionen om disse foranstaltninger. I så fald udsætter Kommissionen gennemførelsen af de foranstaltninger, den har truffet afgørelse om, i et tidsrum på tre måneder regnet fra datoen for underretningen.

3. Rådet kan med kvalificeret flertal træffe en anden afgørelse inden for det tidsrum, der er nævnt i ovenstående afsnit.

Artikel 12

Ikrafttræden

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 219 af 28. 8. 1993, s. 1.

(2) EFT nr. L 181 af 28. 6. 1989, s. 47.

(3) EFT nr. L 240 af 24. 8. 1992, s. 8.

(4) KOM(94) 106 endelig udg. (EFT nr. C 220 af 8. 8. 1994, s. 1).

(5) EFT nr. L 151 af 15. 6. 1990, s. 1.

BILAG I

POSTSTRUKTUR FOR DATAINDBERETNING TIL EUROSTAT

1.1. Database for flyveetaper (mindst kvartalsdata)

>TABELPOSITION>

>TABELPOSITION>

>TABELPOSITION>

>TABELPOSITION>

(1) Lufthavne

Koderne for lufthavne skal være i overensstemmelse med ICAO-koderne med fire bogstaver, jf. ICAO-dokument 7910.

(2) Luftfartsselskabskoder

Koderne for luftfartsselskaber skal være i overensstemmelse med ICAO-koderne med tre bogstaver, jf. ICAO-dokument 8585.

(3) Luftfartøjskoder

Koderne for luftfartøjer skal være i overensstemmelse med ICAO-typekoderne for luftfartøjer, jf. ICAO-dokument 8643.

BILAG II

DEFINITIONER OG STATISTISKE VARIABLER

Ruteflyvning

En række flyvninger, der har samtlige følgende kendetegn:

i) de gennemføres med luftfartøjer til transport af passagerer, fragt og post mod vederlag, således at der for hver flyvning udbydes pladser til salg på individuel basis til offentligheden (enten direkte hos luftfartsselskabet eller hos dets autoriserede bureauer)

ii) de gennemføres mellem de samme to eller flere lufthavne:

1) enten i henhold til en offentliggjort fartplan, eller

2) med en sådan regelmæssighed eller hyppighed, at der tydeligt er tale om en systematisk række flyvninger (1).

Charterflyvning

Anden trafikflyvning mod vederlag end ruteflyvning. Omfatter også taxiflyvning.

Passagerflyvning

Alle flyvninger med én eller flere betalende passagerer og alle flyvninger, hvor der ifølge fartplaner tilbydes passagerflyvning.

Rene fragt-/postflyvninger

Med henblik på udarbejdelse af fortegnelsen over fællesskabslufthavne, jf. artikel 3, stk. 3, i denne forordning, beregnes en passagerenhed som svarende til enten en passager eller til 75 kg fragt eller post.

Passagerenheder

Med henblik på udarbejdelse af fortegnelse over fællesskabslufthavne, jf. artikel 3, stk. 3, i denne forordning, beregnes en passagerenhed som svarende til enten en passager eller til 75 kg fragt eller post.

Luftfartsselskab

Et lufttrafikforetagende med en gyldig licens. Har luftfartsselskaber truffet aftaler i form af joint venture eller på anden måde kontraktligt forpligtet sig til, at to eller flere af parterne har ansvaret for udbud og salg af lufttransportprodukter under en flyvning eller en kombination af flyvninger, registreres det luftfartsselskab, der faktisk foretager flyvningen.

FLYVEETAPER - DEFINITIONER OG VARIABLER

Dataene for flyveetaper omfatter kun erhvervsmæssig trafikflyvning.

Flyveetaper

Ved en flyveetape forstås driften af et luftfartøj fra starten til næste landing. Landing af tekniske grunde bør ikke medføre, at en flyveetape klassificeres anderledes, end hvis landingen af tekniske grunde ikke havde fundet sted. Klassifikationen af trafikken (passagerer, fragt, post), uanset art, skal svare til klassifikationen af flyveetapen for luftfartøjet.

Flyvninger

Antal flyvninger mellem hvert lufthavnspar på en flyveetape.

Passagerer om bord

Alle passagerer, hvis flyrejse begynder eller slutter i den indberettende lufthavn, herunder omstigende passagerer. Direkte transitpassagerer skal også tælles. (Direkte transitpassagerer er passagerer, som fortsætter deres flyrejse på en flyvning, der har samme nummer som den flyvning, hvormed de ankom).

Fragt om bord

Alt gods, der transporteres i et luftfartøj, bortset fra forsyninger og bagage, inklusive ekspres- og diplomatpost, men eksklusive passagerernes bagage eller postforsendelser.

Post om bord

Brevforsendelser og andre forsendelser med et luftfartøj, som er indleveret af og skal afleveres til postvæsenet.

Disponible passagersæder

Det samlede antal passagersæder, der kan udbydes til salg mellem hvert lufthavnspar på en flyveetape (eksklusive sæder, der faktisk ikke er til rådighed til transport af passagerer på grund af vægten af brændstof eller anden last). Findes der ingen oplysninger om luftfartøjets nøjagtige indretning, indberettes anslåede data.

UDGANGS- OG BESTEMMELSESLUFTHAVN FOR FLYVNINGEN - DEFINITIONER OG VARIABLER

Dataene for udgangslufthavn og bestemmelseslufthavn for flyvningen omfatter kun erhvervsmæssig trafikflyvning.

Udgangslufthavn og bestemmelseslufthavn for trafikflyvningen

Trafikken på en given flyvning med samme flyvenummer opdelt efter lufthavnspar i overensstemmelse med indladnings- og udladningspunkt på flyvningen (for passagerer, fragt eller post, hvor indladningslufthavnen ikke kendes, anses udgangslufthavnen for at være indladningssted; tilsvarende anses luftfartøjets bestemmelsessted for at være udladningssted, hvis udladningslufthavnen ikke kendes).

Transporterede passagerer

Omfatter alle passagerer, hvis flyrejse begynder eller slutter i den indberettende lufthavn. Omfatter ikke direkte transitpassagerer.

Indladet/udladet fragt

Alt gods, der er indladet i eller udladet af et luftfartøj bortset fra forsyninger og bagage, inklusive ekspres- og diplomatpost, men eksklusive passagerernes bagage eller postforsendelser.

Indladet/udladet post

Brevforsendelser og andre forsendelser, der er indladet i eller udladet af et luftfartøj, som er indleveret af og skal afleveres til postvæsenet.

LUFTHAVNE - SAMLEDE KVARTALSDATA - DEFINITIONER OG VARIABLER

Lufthavnsdataene omfatter kun erhvervsmæssig trafikflyvning bortset fra »de samlede luftfartøjsbevægelser«, som vedrører alle luftfartøjsbevægelser i fællesskabslufthavne.

Passagerer transporteret i forbindelse med erhvervsmæssig flyvning

Det samlede antal passagerer, hvis flyrejse begynder eller slutter i den indberettende lufthavn. Eksklusive det samlede antal direkte transitpassagerer, men inklusive omstigende passagerer.

Direkte transitpassagerer transporteret i forbindelse med erhvervsmæssig flyvning

Det samlede antal direkte transitpassagerer, dvs. passagerer, som fortsætter deres rejse på en flyvning, der har samme flyvenummer som den flyvning, hvormed de ankom.

Indladet/udladet fragt og post i forbindelse med erhvervsmæssig flyvning

Alt gods, der er indladet i eller udladet af et luftfartøj, bortset fra forsyninger og bagage, inklusive ekspres- og diplomatpost, men eksklusive passagerernes bagage.

Samlede luftfartøjsbevægelser i forbindelse med erhvervsmæssig trafikflyvning

Alle starter og landinger, foretaget af civile luftfartøjer mod betaling. Der kan enten være tale om ruteflyvning eller charterflyvning.

Samlede luftfartøjsbevægelser

Alle starter og landinger, foretaget af ikke-militære luftfartøjer. Omfatter flyvninger til andet formål, dvs. særlig erhvervsmæssig flyvning foretaget af luftfartøjer hovedsagelig i forbindelse med landbrug, bygge- og anlægsvirksomhed, fotografering og opmåling samt uddannelse af piloter, forretningsflyvning og al anden ikke-erhvervsmæssig flyvning.

(1) EFT nr. L 240 af 24. 8. 1992, s. 9.